
PERSONREGISTER

Åsmund Torkildsson Høvding på Jotungård. Far til Gyda

Gyda Åsmundsdatter Datter til Åsmund og Idunn. Høvdingkvinne på Jotungård. Mor til Torarin. Utvalgt av gudene

Arntor Skald Skald, hugtatt i Gyda. Valgt av gudene til å bli far til Gydas barn

Torarin Gydas og Arntors sønn. Utvalgt av gudene

Gro Åsmundsdatter Gydas tvillingsøster. Døvstum. Ble satt ut som liten

Torden-Tora Gammel volve (død)

Roe Bodde sammen med Gro og Torden-Tora (død)

Kleng Frigitt trell, Ingas ektemake. Fosterfar til Åskell og Toralv

Inga Gift med Kleng. Fostermor til Åskell og Toralv (død)

Åskell Sterke Gutt som Inga og Kleng tar seg av. Blodsbror til Toralv

Toralv Gutt som Inga og Kleng tar seg av. Blodsbror til Åskell

Leidulv Torgrimsson Avdød høvding og far til Arnvid. Gift med Øyfrid

Øyfrid Gift med Leidulv Torgrimsson. Mor til Arnvid

Arnvid Leidulvsson Sønn av Leidulv Torgrimsson og Øyfrid. Er valgt til å bli Gydas neste ektemann (død)

Tord Avaldsson Gydas tidligere husbond. Drept av en berserk

Åsa Trollkvinne på Elgtun. Er synsk og kan spå i hendene

Jogeir Seidmann på Elgtun, sønn av Frøydis (død)

Frøydis Jogeirs mor

Kjeld den stridige Kaller seg kongens mann, jakter på Finngard

Geirbrand  En av Kjelds menn

Neri Kalde Eldre kriger som trener opp unggutter til strid

Leiv Ung gutt i Neris flokk

Nottolv Smed på Elgtun

Knut Hestekar Stallkar på Elgtun (død)

Mink Trelljente på Elgtun

Dreng Fisker, hugtatt i Vebjørg. Kommer fra Frankerriket

Vebjørg Bor i fjellet. Hugtatt i Dreng

Finngard Har vært i kongens tjeneste, har egen hird (død)

Eldfrid Skjoldmøy i Finngards hird (død)

Audulv Kriger i Finngards hird (død)

Jerv Kriger i Finngards hird

Grip den nevesterke Kriger i Finngards hird

Odd den ville Eneboer i fjellet, venn av Neri Kalde

Ansgar Kloke Omreisende handelsmann fra Sveariket

GunnaHøvdingsdatter  Giftet bort til en gammel mann. Ansgar var hugtatt i henne

Eigil Veidemann Leder blant veidemennene (død)

Jungi En av skridfinnene i Eigils leir

Duvdi Seidmann Leder blant skridfinnene

Àile Duvdis kvinne

Juoksa Duvdis utsending

Ravna Skridfinnekvinne

Morok Ravnas eldste sønn

Àigi Ravnas yngste sønn

Oggi Gammel skridfinnekvinne

Làllà Juoksas kone

Elvemannen    Ung mann med hukommelsestap

Àne Mor til Bànne og Guive

Bànne Ànes sønn. Halvbror til Guive

Guive Ànes spedbarn som hun har fått med Eigil Veidemann

Steinn gamle Leder for en flokk reisende

Randheid Kvinne som tilhører Steinn gamles følge

Oddrun Eldre kvinne som tilhører Steinn gamles følge

Olav Føreren av skipet Arntor og Ulva reiser med

Torgrim Leder i kaupangen


Slik sluttet forrige bok:

Arntor våkner tidlig, og han forundres over hvordan alt endres når det blir lyst. Han kan ikke se en levende sjel idet han går nedover landgangen. Den vennlige klukkingen fra vannet mot skipssiden er den eneste lyden som bryter stillheten.

Han stanser og snur seg idet Ulva roper på ham. Søsteren kommer løpende etter ham, og som alltid når han ser henne, blir han minnet om den viktige oppgaven han har påtatt seg. Han håper ved gudene at han kan gi henne et verdig liv etter dette.

– Jeg har lyst til å se hva som skjer i kaupangen. Ulva kikker på ham med bedende øyne.

– Vi kan ta den i øyesyn sammen, sier Arntor blidt.

Handelsplassen er annerledes i dagslys, og Ulva gir seg helt over for alle de fine varene som er lagt ut. Den høylytte kjøpslåingen, kaklingen fra høns og bjeffingen fra hunder er gjennomtrengende der de vandrer mellom flettede kurver og tønner fylt med de gildeste ting. En handelsmann har lagt kostbare stoffer utover et teppe, og to kvinner diskuterer ivrig hvor mye det er verdt. Kjøpmannen tier. Her vil prisen gå opp av seg selv.

Lukten av avfall fyller luften slik den gjør alle steder hvor så mange mennesker er samlet. Arntor skjønner hvorfor idet en av dørene i de skrøpelige bygningene åpnes og en skål med matrester blir tømt utenfor.

Skalden mister all interesse for livet på handelsplassen idet seidmannen han så den foregående kvelden, kommer ridende. Han virker like fryktinngytende i dagslys, og Arntor må beundre måten han takler alle de stirrende menneskene på. Det er som om han ikke ser dem. Stolt rir han gjennom folkemengden ved havnen, og Arntor forstår ut ifra det saumfarende blikket at han er på leting.

Duvdi rir ned mot havnen. Han betrakter skipene som ligger og duver i solskinnet som en trussel. Gyda må for enhver pris forhindres i å stige om bord i et av dem. Om hun kommer seg ut på havet, vil de stå hjelpeløse tilbake. Bare tanken på det får ham til å skutte seg.

Med ett drar Duvdi i tøylene, og det oppleves som et gufs fra dødsriket idet Arntor oppdager at det er ham selv som er årsaken til at seidmannen stanser hesten.

Duvdi betrakter den mørkhårede mannen som står og stirrer på ham. Det er noe med det lange håret og det brune blikket. Forvirringen tar ham idet bilder av gudesønnen vises i hugen. Så rister han på hodet og sjenkler hesten. Rolig rir han videre.

Arntor undrer seg ikke over at seidmannen viste ham en særlig interesse. Han er vant til at folk glor, og han har ikke sett andre av sitt eget folkeslag her i nordboernes rike. Kanskje var det likheten mellom ham selv og seidmannens eget folk som fikk seidmannen til å dvele ved ham.

Da med ett kommer en kriger løpende. – Det kommer et svært følge med folk fra fjellet, roper han. – Nå er det rett før.

Odin har lagt ansiktet i alvorlige folder der han skuer utover Midgard.

– Hvorfor bryter du ikke inn, kjære husbond? Frigg legger en hånd på skulderen hans og klemmer varsomt til. – Du kan gripe inn når det skal være, men du lar folk i Midgard ture frem mot de utvalgte som om de skulle være dyr.

– Jeg skulle gjerne sett alt ugjort, men Torarin må gjennom denne prøven.

Odin er lavmælt, og Frigg hører tristheten i røsten hans.

– Kan jeg gjøre noe for å hjelpe? Hun setter seg på kne foran ham og fanger hendene hans.

– Det holder at du er meg nær, Frigg. Han stryker henne over håret.

– Det er så lite, hvisker Frigg.

Odins bekymrede ansiktsuttrykk mykner opp. Så kysser han henne kjærlig på pannen. – Det finnes ikke en bedre gave enn nærheten til den en bærer elskhug til.

– Det er vise ord, Odin, men hvorfor tvinge Torarin bort fra moren? Han trenger henne.

– Det er mange som er glad i gudesønnen. Odin blir igjen tung til sinns.

– Men også mange som vil misbruke evnene hans. Frigg kan ikke dy seg.

– Han kan ikke misbrukes. Visst kan de prege ham med skikkene sine, men om han er den jeg mener at han er, vil hugen stå imot. Det er dette som er prøven.

Mange mennesker betrakter det brokete følget som er på vei inn i kaupangen. En av plassens egne vaktposter går først. Han er preget av alvor. En kan aldri vite hva som vil skje når så mange nye kommer samtidig til et fremmed sted.

Etter vaktposten går to kraftige karer bærende på en gammel mann. Han sitter på en båre med beina i kors, og hendene hviler rolig mot de spisse knærne, fingrene er lange, og neglene er skåret rett over. Det pistrete sølvgrå håret er delt i to bak, og henger ned foran på brystet – nesten helt ned til lårene. Haken er glattraket.

Han er annerledes kledd enn andre. En lang, grønn kjortel med enkle vevde bånd i gult og blått som er sydd rundt halslinningen og ermekantene, dekker den magre kroppen. Flere smykker av tre og sølv hviler mot fuglebrystet. En bred ring av messing pryder venstre hånds langfinger. Den gamles blikk synes å være festet på noe fremfor ham, noe folk ellers ikke kan se, og som alltid når det oppleves ting som ikke kan forklares, sprer mistroen seg.

Ved siden av båren går en kvinne. Hun er også gammel, og smørringene henger tungt om den store kroppen. De lyseblå øynene stirrer uten å se – tomheten i blikket forteller at denne kvinnen ikke er slik som hun skal være i hugen. Kjolen er sydd av et grovt raggstoff, fargen er blekblå og ser like gammel ut som kvinnen selv. Kvinnen holder en kjepp i hånden, og hun lener seg tungt til den mens de skinnkledde føttene nærmest slepes etter bakken.

Bak de fire som danner fortroppen, går mange mennesker, barn, voksne, gamle og en kvinne, som nest etter gamlingen er det største blikkfanget. Hun er som en åsynje å se til. Det tykke, lyse håret bølger om den stolte skikkelsen, det rekker henne til midjen. Et vakkert hlad i rødt og sort er strammet om den høye pannen. Nesen er rett og trekkene rene – leppene fyldige. Kjolen hun bærer, er noe for seg selv. Den praktfulle rødfargen er kantet med reveskinn, som er festet til kjolens ytterkanter.

I den ene hånden holder hun en stav, og folk stirrer som fjetret på kostbarheten. Det knudrete trevirket er prydet med vakre steiner, og Sols stråler leker seg i skjønnheten og får dem til å glitre. Om midjen henger et belte med en praktfull beltespenne, lærremmen henger foran på magen – det ender i en pynt av sølv formet som en sverdsliretupp.

Gyda knuger tøylene så hardt at det gjør vondt i håndflaten. Hun forsøker utad å virke rolig, men blikket flakker hele tiden over folkemengden. Fluene er innpåslitne denne varme sensommerdagen, men hun enser dem bare så vidt. Hun har lenge undret seg på hva som vil møte henne her i kaupangen. Engstelsen har tatt et kvelertak hun ikke greier å løsne. Foreløpig ser det ikke ut til å være noen fare, men hun vet hvor fort ting kan forandres.

Torarin sitter fastspent på hesteryggen. Tilbakelent mot den store oppakningen følger han alvorlig med på det som skjer. Han sanser Gydas uro, men selv er han bare nysgjerrig. Det brune blikket leter ikke etter noe spesielt, men likevel fester det seg ved enkelte. Han er uvitende om sitt særegne utseende – hvor fremmedartet han er å se til med den gylne huden og det ravnsvarte håret. Hladet han bærer, vekker i seg selv oppmerksomhet. Det er vevd i blått og svart, to ravner er brodert inn. Det er Hugin og Munin på flukt over et skinnende himmelhvelv.

Folkemengden løser seg mer og mer opp etter hvert som følget kommer seg inn i kaupangen. Steinn gamle betrakter folk med rolig blikk. De er ikke uinteressante, men Steinn vet at han snart vil bli ført frem for plassens leder, og det er den mannen som er den viktigste. Han håper ved gudene at de blir tatt vel imot, men vet godt at det ikke er noen selvfølge. Enkelte steder har de blitt jaget som hunder. Det har alltid vært en stor belastning for dem som er verst rammet av sott. Steinn skulle gjerne ha kunnet sett seg tilbake og sagt at alt har vært bra, men slik er det ikke. Mange mennesker er på vandring, og et stort antall av dem har gitt seg i lag med ham. Han evner ikke å gi mat til alle, makter ikke å gi dem annet enn den tryggheten det er å gå samlet.

Torgrim står ved det åpne området i fjæra. Det lyse håret blafrer så vidt mot skuldrene i den svake brisen. Det nedbrente bålet ved siden av vitner om at dette er stedet folk i kaupangen møtes. Kjortelen er grønn – buksene er laget av skinn. Han kniper sammen øynene og retter på beltet. Sverdet han bærer, har sett sine beste dager, men det duger likevel til kamp, og sverdknappen er vakkert belagt med sølv.

Det er lenge siden Torgrim slo seg til ro på handelsplassen, og han betrakter området rundt seg med eiermine. Det er alltid spenning forbundet med at nye kommer til, og de er mange denne gangen. Torgrim er som alltid litt urolig før et slikt møte, men det er ikke for sin egen del. Som gammel kriger vet han hvor fort en fredelig dag kan snus til et blodbad.

En liten flokk med krigere står litt bortenfor kaupangens leder. De er der for Torgrim og kaupangens sikkerhet, men lederens ro smitter over på dem. Først når opptoget av mennesker viser seg mellom bygningene, retter de ryggen. Idet følget stanser ved bålplassen, går de frem og skiller klinten fra hveten. Bare lederen får møte Torgrim.

At det bor mye styrke i oldingen som blir båret frem for ham, er ikke vanskelig å se, og når han taler, er det rent så det søkker i folk. Røsten er like dyp som på en kraftkar. Det er nesten ikke til å tro at den kommer fra den magre skrotten.

– Mitt navn er Steinn gamle, og jeg ber for meg selv og alle som følger med meg, om at vi må få slå oss til her i kaupangen.

Steinn setter øynene i krigeren som står foran ham. Karen er lav av vekst, men kraftig – ingen kar det står en voldsom respekt av, men han ser det i blikket hans … klokskapen …

Steinn slapper med ett av. Dette er en mann som ikke bare har brukt våpen for å tilegne seg makten, men en som også har brukt ord og visdom. Han vet av erfaring at motstanden vil bli mindre med en slik leder.

– Du har mange med deg. Torgrim nikker mot klyngen av mennesker.

– Og flere vil det bli. Det er ikke vanskelig å oppfatte trettheten i Steinns røst, og det får Torgrim til å mykne. Om gamlingen er som han selv, føler han med sitt folk. – Hvor lenge har dere tenkt å gi dere til?

Steinn har vanskelig for å skjule lettelsen. – Jeg vet ikke, men vinteren står for døren, og muligheten til å greie seg er større om vi blir her. Å være mange samlet betyr sikkerhet.

Torgrim nikker, men så sier han: –Det kan også bety sult og sott …

Steinn sier ikke mer. Torgrim har rett, og det vil være dumt å nekte.

Folk i Steinns følge holder pusten i spenning. De kan ikke høre hva som blir sagt, men det går fredelig for seg, og det er et godt tegn. Noen har reist lenge sammen med den aldrende krøplingen – andre har kommet til senere. Felles for alle er at de ønsker et sted å slå seg til ro.

Gyda liker seg dårlig, men når hun skuer skipene som ligger i havnen, fylles hun av håp. Hun har ennå ikke sett noe som kan være en trussel for henne og sønnen. Hun strekker seg opp mot Torarin og løsner remmen som holder ham fast til oppakningen. Så løfter hun ham ned til seg, og idet hun kjenner de lubne barnearmene om halsen, fylles hun av styrke. Det er for Torarin hun gjør dette. Det er hans frihet det er snakk om å redde. Hun tenker på Duvdi og Àile. Risikoen for at de har kommet hit, er liten, men samtidig virker det hele for enkelt.

Hugbildene fra det som skjedde i leiren da seidmannen og kvinnen hans tok seg dit, er tydelige, og hun holder Torarin fastere inntil seg. Det var et hell at det var Juoksa som fant dem i teltet, og Gyda er klar over hvilken stor risiko skridfinnen tok da han lot være å røpe oppdagelsen sin for den mektige lederen.

Det er ikke til å fatte at Duvdi og Àile mener at Torarin er sønnen de har ventet på, og Gyda kjenner uviljen som et stikk i brystet ved tanken på sønnen som noaide i en skridfinneleir. Han har større oppgaver i vente enn som så. Trassen bygger seg opp i henne der hun står i folkemengden, og med ett kjenner hun seg uovervinnelig. Hun er sin sønns mor, og vil aldri tillate at noe slikt skjer.

– Jeg må tenke gjennom saken. Torgrim forbereder seg på en avslutning av samtalen.

Steinn gamle nikker. – Det er i orden, men jeg ber om at vi må få rigge oss til her inntil du har bestemt deg for hva du vil gjøre.

Torgrim svarer ikke. Han kikker bort på et barn som klamrer seg til morens kjolestoff. Han er ustelt, og håret er flokete, og skitten ligger tjukt utenpå den halvnakne kroppen. Ribbeina vises tydelig på den nakne brystkassen, og han er forkjølet.

Om han hever blikket litt, kan han se to hester i følget. Det betyr at det ikke er bare fattigdom blant de nyankomne. Deretter senker han igjen blikket og lar det hvile på den snørrete ungen. Han kjenner som så mange ganger før viljen til å hjelpe. Hvor gjerne skulle han ikke gitt dette barnet en god fremtid, men det er mye som er usikkert, og det er mange av samme sort i kaupangen fra før av.

– Vi kan handle. Steinn liker ikke å trygle på denne måten, men han vet det vil bli døden for mange å ta seg opp i fjellheimen igjen nå.

– Med hva? Torgrim har med ett fått et trett drag i ansiktet. – Dere har ikke mer enn det dere står og går i. Hvordan skal dere da kunne handle?

Nok en gang blir Steinn stille. Så sier han lavt: – Jeg ber bare om rettferd. Vi har alle vår rett til å være i Midgard, og siden vi har fått bein til å gå på, betyr det at vi vil forflytte oss. Akkurat nå er vi her.

Torgrim møter den gamles blikk, og standhaftigheten som var der for litt siden, forsvinner plutselig som dugg for solen. – Har dere håndverkere iblant dere?

Steinn nikker. – Det finnes alltid noen som er nevenyttige, og om kvinnene får satt opp en vev, kan de gjøre sitt.

– Jeg gir dere tillatelse til å bli her, men bare om dere sørger for å delta i det arbeidet det er å bygge opp en kaupang. Mennene du har med deg, må arbeide og veide både på sjø og på land. Vi kan ikke tillate oss latskap. Hver og en må greie seg selv.

Steinn nikker smilende. Han er lettet og prøver ikke å skjule det. – Vi skal vise oss som de dyktige menneskene vi er, Torgrim.

Kaupangens leder nikker mot ungene som løper rundt. – Og se til å få klær på ungene. Det blir ikke varmere utover.

Duvdi står langt unna Torgrim og Steinn gamle, men han har ingen vanskeligheter med å gjenkjenne gamlingen. Seidmannen prøver ikke å skjule seg på noen annen måte enn ved å slippe seg ned på bakken. Han kikker over hesteryggen. Det er ikke lett å plukke ham ut i mengden. Det er flere hester her ved handelsbodene, og slik han står nå, blir han usynlig.

Seidmannen leter med blikket etter høvdingkvinnen og sønnen hennes, men kan ikke se dem. Hestene Gyda har med, er derimot lett å få øye på. Han fnyser. Oldingen tror han kan føre ham bak lyset, men der tar han feil.

Duvdi kikker seg over skulderen og bort på skipene som ligger fortøyd. Det kom enda et i natt, og akkurat disse havhingstene utgjør den største trusselen. En av disse båtene kan snu hele planen hans på hodet, for om Gyda tar seg om bord og skipet legger fra land … Han skjærer grimaser ved tanken. Så røsker han varsomt i tøylene og leier hesten med seg. Han trenger Àile nå.

Seidmannen vekker oppmerksomhet, men det er som om han ikke merker de respektfylte blikkene som blir sendt ham.

Med ett får han øye på mannen han så for litt siden. Den høyreiste karen har festet blikket på ham, der han står lent til et av de falleferdige skurene. Duvdi føler sterkt at det er noe eget ved mannen, men han har ikke tid til å finne ut av det nå. Han smatter på hesten, og som en mørk skygge løper han ved siden av den – vekk fra handelsplassen. Først når han har lagt bygningsklyngen bak seg, setter han seg på hesteryggen igjen. Han sjenkler hesten, og i full galopp bærer det mot leiren han og følgesvennene hans har rigget i stand.

Àile ser opp idet Duvdi kommer ridende. Hun reiser seg og glatter på skinnskjørtet.

Det gråsprengte, lange håret pisker om hodet hans, og den svarte kjolen flagrer om de muskuløse beina. Àile smiler for seg selv. Hun skjønner umiddelbart at han kommer med gode nyheter.

Skridfinnekvinnen slipper ham ikke med blikket, og når han endelig kommer inn i leiren, er hun snar til å ta tøylene. Duvdi rekker ikke å komme seg av den svette hestekroppen før hun spør: – Var de der?

Duvdi nikker og ser i retning de to mennene som er med i reisefølget. Så lener han seg mot Àile og sier lavmælt: – Gyda og Torarin har nettopp kommet til kaupangen.

Iveren lyser ut av Àiles mørke blikk. Hun begynner med en gang å pakke sammen de få tingene de har med seg.

Jungi gir tegn til å ville hjelpe, men når Duvdi nikker kort mot ham, overtar han tøylene og går litt unna. Duvdi gav ikke tydelig beskjed om hva som skal gjøres, men noe sier ham at det ikke haster med å sele av hesten.

– Hva er det du gjør, Àile?

– Jeg pakker. Àile ofrer ham så vidt et blikk.

– Hvorfor?

– Vi drar til kaupangen og henter Torarin. Iveren lyser ut av blikket som møter hans.

Duvdi stirrer alvorlig på kvinnen sin. Hun har forandret seg, og endringen tok til da de la etter Gyda Åsmundsdatter. Det er som om grådigheten fortærer det gode som en gang bodde i henne, og han liker det ikke. De har alltid samarbeidet godt, men i det siste har hun tatt egne avgjørelser. Egenrådigheten viste seg tydelig i går da de var i kaupangen. Juoksa kom i forkant med et godt forslag om at de ikke skulle røpe hvem de søker, men Àile tok lederen for seg selv og snakket lenge med ham. Duvdi har en mistanke om at hun svek avtalen, og det kan ødelegge det de i mange år har planlagt.

– Vi kan ikke bare gå inn dit og hente henne. Duvdi forventer en kraftig reaksjon, men det er som om Àile vil sprenges. Han betrakter henne en stund med forferdelse i blikket. Et øyeblikk er det vanskelig å forstå at dette er den samme kvinnen som han har delt soveskinn med siden de ble voksne.

– Hva er det du sier? Så du ikke hvordan folk reagerte i kaupangen da vi kom? Vi har makten, Duvdi.

– Du må ikke ta ting for gitt, Àile.

– Vi må passe på å smi før høvdingkvinnen knytter bånd til noen. Àiles blikk borer seg inn i hans, og en stund vakler han, men så er det som om en stille røst hvisker til ham hva han må gjøre.

– Gyda har allerede knyttet bånd til dem. Steinn gamle skjulte henne og Torarin for oss.

– Ja, og hva så? Àiles røst er fylt av trass.

– Vi vil møte motstand om vi går dit og tvinger et barn fra sin mor.

– Hva om hun reiser med et av skipene? Hva gjør vi da?

– De har nettopp ankommet, og handelen var godt i gang. Det var ingenting som tydet på at noen av skipene vil legge fra havn med det første.

Luften går litt ut av Àile. Duvdi har alltid hatt god dømmekraft, og hun vet hvor dumt det kan være å forhaste seg. – Jeg liker ikke at vi ikke har oversikt over det som skjer der nede, sier hun stille. – Men jeg stoler på at det du sier er riktig.

Duvdi nikker fornøyd og legger hånden under haken hennes. Han stirrer henne dypt inn i øynene. – Du må ikke svikte meg, Àile!

– Hva mener du med det? Jeg ville aldri svikte deg, og det vet du.

– Gjør jeg? Duvdi stryker tommelen over haken hennes.

Berøringen som vanligvis ville fått Àile til å fylles av varme og kjærlighet, skremmer henne. Det kjennes med ett som om isvann skyller gjennom årene hennes. – Du må ikke mistro meg, sier hun stille.

Duvdi svarer ikke … fortsetter bare å kjærtegne den myke ansiktshuden hennes. Blikket er kjølig, og med ett klyper han til om huden på siden av haken.

Àile prøver å holde masken, men når han klemmer til, ynker hun seg lavt. Hun kikker mot Juoksa og Jungi, men de er opptatt med å samtale og ser ikke hva som skjer.

– Slipp meg, Duvdi. vær så snill … Det gjør vondt.

– Du gjør meg vondt også, Àile.

– På hvilken måte? Jeg har aldri rørt deg.

– Nei, men du risper meg i hugen.

– Hva mener du? Àile kan ikke rå med tårene som stikker i øyekroken.

– Du har alltid vært ærgjerrig, men nå går du over grensen.

– Fortell meg … fortell … hun bønnfaller ham nå.

Duvdi slipper brått, og blikket som møter hennes, er varmt. – Du vet jeg er kjær i deg, Àile.

Hun nikker mens hun stryker seg over stedet han kløp henne.

– Men det ser ut til at du glemmer pakten vi har inngått. Duvdi stryker langs kinnbeinet hennes og nedover hakebuen.

– Jeg har ikke glemt, Duvdi, men jeg er lei av å vente.

– Uten tålmodighet vil alt gå galt, skjønner du ikke det?

Han freser mot henne, og Àile krymper seg. Han har aldri snakket på denne måten til henne før.

– Jo, jeg skjønner. Àile er ydmyk. Hun kjenner Duvdi og vet hvordan han vil ha det, og hun skjønner nå hvor dumt det var å overta styringen.

– Det er godt. Duvdi nikker fornøyd, – for jeg har en viktig oppgave til deg.

– Og hva går den ut på? Hun ser spent på ham.

– Vi må forhindre at båtene legger fra havn.

– Jeg gjør som du befaler meg. Àile er ivrig nå. Et rødt merke etter Duvdis fingre sitter på haken hennes.

Han lener seg mot henne, og hun kjenner pusten hans i øret idet han hvisker: – Det er slik en noaides kvinne skal te seg.

